สานต่อตลาดนำการเกษตร เปิดเทศกาลมะม่วงและผองเพื่อน ปี 2 เน้นเกรดพรีเมียมตรงจากสวน
นายเข้มแข็ง ยุติธรรมดำรง อธิบดีกรมส่งเสริมการเกษตร เปิดเผยว่า จากการเดินทางไปยังโลตัส สาขารามอินทรา เพื่อตรวจเยี่ยมและติดตามความคืบหน้าโครงการ รับซื้อผลไม้ฤดูกาล ตรงจากเกษตรกร ภายใต้กิจกรรม มะม่วงและผองเพื่อน ปี 2 ทั้งนี้มีความร่วมมือในด้านการตลาดสินค้าเกษตรกับโลตัสมาอย่างต่อเนื่อง ฤดูกาลมะม่วงของปีนี้ ทางโลตัสให้ความร่วมมือในการรับซื้อมะม่วงจากเกษตรกรมาจำหน่าย เช่นที่ โลตัส รามอินทรา โดยผลผลิตที่นำมาจำหน่ายเป็นเกรดระดับพรีเมียมเพื่อการส่งออก ประกอบด้วย มะม่วงน้ำดอกไม้สีทอง มะม่วงขายตึก มะม่วงทองดำ มะม่วงฟ้าลั่น และมะม่วงแรด เป็นต้น สำหรับสถานการณ์ตลาดมะม่วง เกรดพรีเมียมส่งออกนั้น ถือว่าไม่น่าเป็นห่วง เพราะยังมีการซื้อขายกันเป็นปกติ แต่ที่เป็นปัญหาและได้มีการเผยแพร่ผ่านทางสื่อนั้น จะเป็นส่วนของมะม่วงลูกเล็ก ซึ่งเป็นผลพวงจากการปลูก ด้วยมีขนาดที่ไม่ได้มาตรฐานตามที่กำหนด จึงไม่สามารถส่งออกได้และถูกนำมาจำหน่ายในราคาถูก ในส่วนของมาตรการช่วยเหลือเกษตรกรในด้านการตลาดนั้น รัฐมนตรีว่าการกระทรวงเกษตรและสหกรณ์ ได้ให้ความสำคัญและสั่งการให้กรมส่งเสริมการเกษตรดำเนินการเชิงรุกร่วมกับทุกภาคส่วนและหากกรณีเกิดปัญหาด้านผลผลิตล้นตลาดในบางช่วง ก็ให้เร่งดำเนินการแก้ไขอย่างเต็มที่ ขอฝากเชิญชวนให้ช่วยกันบริโภคมะม่วง เพื่อเป็นการช่วยเหลือเกษตรกรอีกทางหนึ่ง